Kani waa maqaal ku saabsan magaalada Seattle ee wadanka Maraykanka. Seattle, Siyaatal (i/ætəl/ see-AT-əl) waa magaalo xeebeed, deked iyo caasimada gobolka Washington iyo fadhiga dowlada King County ee wadanka Maraykanka. Magaalada Siyaatal waa mida ugu weyn gobolka Washington iyo deegaanada Pacific Northwest ee xiga galbeedka wadanka Maraykanaka; waxaana ku dhaqan magaaladan tiro dad ah oo dhan 668,342 taasi oo ka dhigeysa magaalada ugu koritaanka badan wadanka Maraykanka. Intaasi waxaa dheer, marka la isku daro magaalda Siyaatal iyo nawaaxigeeda (deegaanada hoos tega magaaladan) ayaa waxaa ku dhaqan bulsho dhan 3.6 milyan, taasi oo Siyaatal ka dhigeysa deegaanka 15aad ee ugu weyn dalka Maraykanka. Caasimada Siyaatal waxay ku fidsan tahay deegaan xad la leh Badweynta Baasifikada, harada Washington iyo wadanka Kanada oo ka xigta waqooyi. Badweynta Baasific oo ku xidhan qaarada Aasiya ayaa waxay u suurtogelisay magaalada Siyaatal ineey noqoto goob ganacsi iyo deked aad u mashquul badan; taasi oo ka dhigeysa magaaladan dekeda 8aad ee ugu weyn dekedaha wadanka Maraykanka iyo tan 9aad ee ugu mashquulka badan qaarada Waqooyiga Ameerika.